สกู๊ป : กดปุ่ม เปิดจุดเชื่อมระบบรางไทย
ถือเป็นข่าวดีสำหรับประชาชนที่อาศัยอยู่ในเขตชานเมืองกรุงเทพมหานครและจังหวัดนนทบุรี เมื่อจุดเชื่อมต่อสถานีเตาปูน-บางซื่อ ได้เปิดให้ประชาชนใช้บริการแล้วเมื่อเที่ยงวันนี้ โดยนายกรัฐมนตรียืนยันว่าปัญหาการคมนาคมขนส่งจะถูกเชื่อมต่อกันทั้งหมด ทั้งในพื้นที่กรุงเทพมหานคร ต่างจังหวัด และประเทศเพื่อนบ้าน เพื่ออำนวยความสะดวกสบายให้แก่ประชาชน ติดตามจากรายงานค่ะ

 เป็นการปิดฉากเส้นทางที่ประชาชนรอคอยมาเป็นเวลานาน และเริ่มต้นความสะดวกกับการใช้บริการขนส่งสาธารณะที่จะเชื่อต่อ และสะดวก รวดเร็วมากขึ้น ทันทีที่พลเอก ประยุทธ์ จันทร์โอชา นายกรัฐมนตรี กดปุ่มเปิดให้บริการโครงการรถไฟฟ้าสายสีน้ำเงินส่วนต่อขยาย ช่วงเตาปูน-บางซื่อ ภายใต้แนวคิด “ร่วมใจ เชื่อมสุข เพื่อประชาชน”

โดยเป็นโครงการที่ก่อสร้างเพิ่มเติม เพื่อเชื่อมรถไฟฟ้าสายสีน้ำเงิน และรถไฟฟ้าสายสีม่วงเข้าด้วยกันสร้างความมั่นใจให้กับประชาชนในเรื่องความปลอดภัย ความสะดวกสบาย และการเชื่อมโยงการเดินทางจากชานเมือง สู่ตัวเมืองได้ง่ายขึ้น

สำหรับโครงการรถไฟฟ้าสายสีน้ำเงินส่วนต่อขยาย ช่วงเตาปูน-บางซื่อ เป็นการก่อสร้างเพิ่มเติม ระยะทางประมาณ 1.2 กิโลเมตร ลดปัญหาการเดินทางของประชาชน ระหว่างเส้นทางรถฟ้าสายสีน้ำเงิน และสายสีม่วง จากเดิมที่จะต้องต่อรถชัตเตอร์บัส ซึ่งใช้เวลาเดินทางมากกว่า 30 นาที เหลือเพียงแค่ 2 นาที จะถึงสถานีบางซื่อ และยังสามารถเดินทางต่อไปยังหัวลำโพง

ขณะที่ยังคงอัตราค่าโดยสารตามโปรโมชั่นเดิม จนถึงวันที่ 31 มกราคม 2561 คือ ถือบัตรโดยสาร MRT และ MRT Plus ประเภทบุคคลทั่วไป มีค่าใช้จ่ายในวันทำงาน อยู่ระหว่าง 14-57 บาท ขณะที่ค่าบริการของผู้ที่ใช้เหรียญ อยู่ระหว่าง 14-70 บาท ส่วนอัตราค่าโดยสารในวันเสาร์-อาทิตย์และวันหยุดนักขัตฤกษ์ อยู่ระหว่าง 14-43 บาท
 
ทั้งนี้ ในอนาคตตามแผนยุทธศาสตร์ชาติที่รัฐบาลวางไว้ จะเกิดการพัฒนาระบบครบวงจร และเชื่อมถึงกันทั้งภายในกรุงเทพมหานคร ต่างจังหวัด และประเทศเพื่อนในกลุ่ม CLMV

การกดปุ่มเชื่อมต่อรถไฟฟ้าสายสีน้ำเงินและสายสีม่วง ช่วงเตาปูน-บางซื่อ จึงกลายเป็นอีกหนึ่งความสำเร็จของรัฐบาล ที่มุ่งมั่นจะพัฒนาระบบรถไฟฟ้าขนส่งมวลชนให้ครอบคลุมทั่วกรุงเทพและปริมณฑล อย่างมีประสิทธิภาพและครบวงจร และเป็นการสร้างความสะดวกสบายในการเดินทางให้กับประชาชน และยกระดับคุณภาพชีวิตของประชาชนให้ดียิ่งขึ้นอีกด้วย